Ștefan Bănică, Florin Chilian, Guess Who, Direcția 5 și Zdob și Zdub vor concerta, de vineri până duminică, între orele 17.00 - 23.00, la Festivalul de Artă Contemporană Metropolis din București, care va include și alți artiști, evenimentul fiind dedicat victimelor incendiului din Colectiv.

„Vineri, sâmbătă și duminică, artiștii vor urca pe scenă și își vor dona banii către â€ª#Colectivâ€¬”, potrivit unui anunț publicat pe pagina de Facebook a Teatrului Metropolis.

Astfe, vineri, de la ora 16.30, în cadrul Festivalului de Artă Contemporană Metropolis sunt programate: spectacolul de teatru „Carpathian Garden”, de Radu Iacoban, concerte cu Florin Chilian, Guess Who/ Maximilian, Grasu XLL/ Tranda și Bere Gratis, o proiecție a filmului „Poziția copilului”, de Călin Peter Netzer. Acestora li se adaugă o expoziție și dansuri ale echipei formate din coregrafii Cocuța și Bogdan Boantă.

Festivalul va continua sâmbătă, de la aceeași oră, cu spectacolele „Rencontres”, de Dragoș Huluba, și „Buzunarul cu pâine”, de Matei Vișniec, concerte cu Nicoleta Nucă, Direcția 5, Ștefan Bănică Jr., proiecția peliculei „Cai Putere”, de Daniel Sandu.

Duminică, publicul va putea asista la spectacolele de teatru „În parc”, de Radu Iacoban, și „Intuiția masculină – Trilogia americană”, urmate de concerte susținute de ROA, Zdob și Zdub, Carla’s Dream și Delia.

Zona festivalului se întinde de la intrarea din Piața Charles de Gaulle până spre Expo Flora, iar accesul publicului este gratuit la toate evenimentele.

În urma incendiului care a avut loc pe 30 octombrie, în clubul Colectiv, au decedat 32 de persoane și alte aproape 200 au fost rănite. În spitalele din Capitală erau internate, vineri, 127 de persoane rănite în incendiul din clubul Colectiv, dintre care 65 în stare critică și gravă.